Broj: 99/2017.

Dana: 01.02.2017.

ODLUKA

O PROCEDURI REPROGRAMA DUGA ZA POTROŠAČE PRIRODNOG GASA

Imajući u vidu sve teži ekonomski položaj i platežnu moć korisnika prirodnog gasa, a pri tom ne gubeći iz vida poslovanje JKP „Suboticagas“ Subotica, neophodno je da preduzeće preduzme sve mere u cilju poboljšanja naplate svojih potraživanja.

Preduzeće je i u prethodnom periodu izlazilo u susret i odobrilo reprogram duga potrošačima, takvu praksu će nastaviti i u budućem periodu. Preduzeće mora da preduzme korake i da se maksimalno angažuje u pravcu da ne dođe do zastarevanja svojih potraživanja. U tom cilju, utvrđuje se sledeća procedura za reprogram duga:

Obaveze potrošača:

* Potrošač podnosi molbu u pisanom obliku na obrascu koji može da preuzme na šalteru JKP „Suboticagas“ Subotica,
* Prilikom podnošenja zahteva za reprogram, dužan je da priloži dokaz o uplati polovine od iznosa koji duguje,
* Maksimalno broj rata koji se mogu odobriti je tri,
* Rok za uplatu rata poslovnih potrošača je 20-i dok za domaćinstva 25-i u mesecu za prethodni mesec,
* potrošač je dužan da uz deo duga po reprogramu redovno izmiruje i svoje tekuće (dospele) obaveze,
* Potrošač je takođe u obavezi da izmiri i zakonsku zateznu kamatu,
* Reprogram na već odobreni reprogram se neće prihvatiti!

Obaveze službenika:

* Popunjeni obrazac zahteva za reprogram se zavede i daje na uvid službeniku koji isti popunjava sa potrebnom dokumentacijom (karticom korisnika), upiše eventualne napomene (da li je potrošač već i ranije imao reprogram i slično). Predmet obrađuje Samostalni referent za potrošače. Obrađeni zahtev sa svim prilozima i napomenama se daje rukovodiocu u cilju parafiranja, koji predlaže broj rata za reprogram, posle čega zahtev sa svojim potpisom odobrava direktor/izvršni direktor,
* Samostalni referent za potrošače će pismenim putem na osnovu odobrenog zahteva (sa utvrđenim sadržajem) obavestiti potrošača dali je zahtev za reprogram prihvaćen, odnosno pod kojim uslovima. Ukoliko se zahtev ne može odobriti, potrošaču se navodi koji su sledeći koraci koje će preduzeće preduzeti (isključenje, utuženje),
* Samostalni referent za potrošače prati uplate po reprogramima i na kraja meseca, ukoliko potrošač nije ispoštovao reprogram, daje nalog za isključenje,
* Samostalni referent za potrošače mesečno jednom, na kraju meseca sastavlja izveštaj o realizaciji reprograma dugova koji dostavlja v.d. direktoru/izvršnom direktoru, i samostalnim referentima za potrošače,
* Samostalni referent za potrošače ukoliko konstatuje da određeni potrošač nije ispunio svoje obaveze po reprogramu, izdaje nalog za isključenje potrošača sa distributivnog sistema,
* Nakon isključenja potrošača, nastavlja se procedura i podnosi se tužba u cilju naplate potraživanja,
* Potrošačima koji imaju ugrađene kalorimetre, u slučaju nepoštovanja reprograma duga – vrši se utuživanje (nije moguće isključiti sa sistema iz tehničkih razloga),
* Navedena Procedura se primenjuje kako za domaćinstva tako i za poslovne potrošače, izuzev korisnika Budžeta grada Subotice.

Ova odluka se primenjuje od dana donošenja i prestaje da važi Odluka o načinu plaćanja duga na rate pod brojem: 625/16 od 15.12.2016. godine.

V. d. direktora JKP „Suboticagas“ Subotica

\_\_\_\_\_\_\_\_\_\_\_\_\_\_\_\_\_\_\_\_\_\_\_

MSc Zedi Ildiko